Ibarretxe vol de Zapatero, a més de "somriures i tarannà", més gestos i valentia
El "lehendakari", Juan José Ibarretxe, ha tornat a demanar al president del govern gestos i valentia per aconseguir un acord de relació entre Euskadi i l'Estat espanyol. En una conferència a El Escorial, Ibarretxe ha reiterat que els bascos votaran en referèndum la futura reforma de l'Estatut, que ha definit com un pacte de convivència pacífica, i no de separatisme independentista. Juan José Ibarretxe s'ha preguntat per què el president del govern central s'ha compromès a acceptar la reforma d'Estatut que surti del Parlament de Catalunya i té una altra actitud amb el seu projecte. El lehendakari ha reiterat que, a més de somriures i tarannà, vol de José Luis Rodríguez Zapatero més gestos i valentia.
Cursos d'El Escorial
04/08/2004 - 00.00 Actualitzat 05/08/2004 - 06.58
La paraula "valentia" ha tornat a sortir de la boca del "lehendakari" Juan José Ibarretxe. Valentia que va demanar al president del govern espanyol ara fa uns dies a La Moncloa per afrontar el problema basc, i valentia que ell mateix ha reconegut que també està disposat a tenir. Ibarretxe ha insistit que el pla sobiranista s'acabarà votant al Parlament de Vitòria i que serà la mateixa societat basca qui, al final, en decidirà el futur. Contesta d'aquesta manera les declaracions fetes des del govern espanyol, on es deia que el "pla Ibarretxe" s'aturaria al Congrés dels Diputats. També diu que se sent optimista amb aquesta nova etapa política, però ha criticat aquells que, segons ell, s'han negat al debat. Juan José Ibarretxe ha reiterat que els bascos tenen dret a decidir el seu propi futur i que reclamen més autogovern per viure millor, i no per barallar-se amb Madrid. Ha garantit que l'anomenat Pla Ibarretxe és un projecte de convivència i que la discussió és més política que jurídica, per la qual cosa la solució és negociar. El curs sobre nacionalismes del segle XXI, on precisament demà farà una conferència el president Maragall, ha estat un dels que ha aixecat més expectació. Per exemple, després de la conferència del lehendakari, s'ha establert una intensa bateria de preguntes entre els estudiants, fet que demostra que la qüestió dels nacionalismes a Espanya genera debat en la societat.